[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 30.5.2008

COM(2008) 328 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ, ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

σχετικά με την τελική έκθεση για τα κοινοτικά μέτρα ενθάρρυνσης στον τομέα της απασχόλησης (πρόγραμμα ΜΕΑ 2002-2006) {SEC(2008)1939}

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ, ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

σχετικά με την τελική έκθεση για τα κοινοτικά μέτρα ενθάρρυνσης στον τομέα της απασχόλησης (πρόγραμμα ΜΕΑ 2002-2006)

ΓΛΩΣΣΑΡΙΟ

ΕΠΑΕ | Ενεργητικές πολιτικές για την αγορά εργασίας |

Πρόγραμμα ΑΕΣ | Κοινοτικές δραστηριότητες σχετικά με την ανάλυση, την έρευνα και τη συνεργασία στον τομέα της απασχόλησης και της αγοράς εργασίας |

ΥΕΧ | Υπό ένταξη χώρες |

ΓΠΟΠ | Γενικοί προσανατολισμοί των οικονομικών πολιτικών |

ΥΧ | Υποψήφιες χώρες |

ΧΚΑΕ-12 | 12 χώρες της Κεντρικής και Ανατολικής Ευρώπης |

EΟΧ | Ευρωπαϊκός Οικονομικός Χώρος |

EΠΑ | Ευρωπαϊκό Παρατηρητήριο Απασχόλησης |

ΕΣΑ | Ευρωπαϊκή στρατηγική για την απασχόληση |

ΚΓΑ | Κατευθυντήριες γραμμές για την απασχόληση |

ΜΕΑ | Πρόγραμμα κοινοτικών μέτρων ενθάρρυνσης στον τομέα της απασχόλησης |

ΕΑ | Επιτροπή απασχόλησης |

ΕΚΤ | Ευρωπαϊκό Κοινωνικό Ταμείο |

ΕΕΚΕ | Ευρωπαϊκό έτος της κινητικότητας των εργαζομένων 2006 |

IDELE | Εντοπισμός, διάδοση και ανταλλαγή ορθών πρακτικών στον τομέα της ανάπτυξης της τοπικής απασχόλησης και προώθηση καλύτερης διακυβέρνησης |

ΚΕΑ | Κοινά έγγραφα αξιολόγησης |

ΚΕΑ | Κοινή έκθεση για την απασχόληση |

ΑΤΑ | Ανάπτυξη της τοπικής απασχόλησης |

LEED | Πρόγραμμα του ΟΟΣΑ: Πρόγραμμα για την τοπική απασχόληση και την οικονομική ανάπτυξη (Local Employment and Economic Development programme) |

ΔΒΜ | Διά βίου μάθηση |

ΑΕ | Αγορά εργασίας |

ΠΑΕ | Πολιτική για την αγορά εργασίας |

ΜΑ | Μακροχρόνια ανεργία |

MISEP | Σύστημα αμοιβαίας πληροφόρησης για τις πολιτικές απασχόλησης στην Ευρώπη |

ΠΑΜ | Πρόγραμμα αμοιβαίας μάθησης |

ΚΜ | Κράτη μέλη |

ΕΣΔ | Εθνικά σχέδια δράσης |

ΕΠΜ | Εθνικά προγράμματα μεταρρυθμίσεων |

ΑΜΣ | Ανοικτή μέθοδος συντονισμού |

ΔΥΑ | Δημόσιες υπηρεσίες απασχόλησης |

ΜΜΕ | Μικρομεσαίες επιχειρήσεις |

SYSDEM | Κοινοτικό σύστημα τεκμηρίωσης σχετικά με την απασχόληση |

1. Εισαγωγη

Το 2002, δυνάμει της απόφασης 1145/2002/ΕΚ του Ευρωπαϊκού Κοινοβουλίου (ΕΚ) και του Συμβουλίου, της 10ης Ιουνίου[1] , θεσπίσθηκε κοινοτικό πρόγραμμα για την περίοδο 2002-2006 με στόχο την υποστήριξη μέτρων ενθάρρυνσης στον τομέα της απασχόλησης , το οποίο είναι ευρύτερα γνωστό ως μέτρα ενθάρρυνσης στον τομέα της απασχόλησης ή πρόγραμμα ΜΕΑ.

Στις 19 Μαΐου 2005 υποβλήθηκε, σύμφωνα με το άρθρο 13 της απόφασης ΜΕΑ, ενδιάμεση έκθεση στο ΕΚ, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών σχετικά με τις δραστηριότητες που πραγματοποιήθηκαν στο πλαίσιο του προγράμματος αυτού κατά την περίοδο 2002-2004[2] [3]. Στο ίδιο άρθρο προβλέπεται η υποβολή τελικής έκθεσης σχετικά με τα αποτελέσματα των δραστηριοτήτων του προγράμματος, η οποία περιλαμβάνει « πληροφορίες για την κοινοτική χρηματοδότηση στο πλαίσιο των δραστηριοτήτων και τη συνεκτικότητα και συμπληρωματικότητα με άλλα συναφή προγράμματα, δράσεις και πρωτοβουλίες, καθώς και τα σχετικά αποτελέσματα των αξιολογήσεων ».

Στόχος του προγράμματος ΜΕΑ είναι η συνέχιση και η περαιτέρω ανάπτυξη των δραστηριοτήτων που ξεκίνησαν προγενέστερα στο πλαίσιο του προγράμματος για την ανάλυση, έρευνα και συνεργασία μεταξύ των κρατών μελών (ΚΜ) στον τομέα της απασχόλησης και της αγοράς εργασίας (ΑΕ) (ΑΕΣ 1998-2000), το οποίο είχε θεσπισθεί με την απόφαση 98/171/ΕΚ του Συμβουλίου, της 23ης Φεβρουαρίου 1998[4]. Πέραν τούτου, το πρόγραμμα ΜΕΑ προετοίμασε το έδαφος για την ενότητα «Απασχόληση» του προγράμματος PROGRESS[5], το οποίο καλύπτει την περίοδο 2007-2013. Ο γενικός στόχος των τριών προαναφερθέντων προγραμμάτων/ενοτήτων ήταν ή θα είναι η παροχή υποστήριξης για την ανάπτυξη της ευρωπαϊκής στρατηγικής απασχόλησης (ΕΣΑ)[6] και την εφαρμογή αυτής. Επιπροσθέτως, οι δραστηριότητες των προγραμμάτων θα πρέπει να συμβάλουν στην επίτευξη του στρατηγικού στόχου που έθεσε το Ευρωπαϊκό Συμβούλιο στη Λισαβόνα, έτσι ώστε να καταστεί η Κοινότητα ικανή να δημιουργήσει εκ νέου συνθήκες πλήρους απασχόλησης.

2. Δραστηριοτητεσ

Καθ’ όλη τη διάρκεια της περιόδου του προγράμματος, χρηματοδοτήθηκαν πάνω από 150 σχέδια. Ο ακριβής αριθμός των χρηματοδοτηθέντων σχεδίων εξαρτάται από τον τρόπο υπολογισμού των προσκλήσεων υποβολής προτάσεων, στο πλαίσιο των οποίων ανατέθηκαν αρκετά σχέδια ανά πρόσκληση, καθώς και των δραστηριοτήτων που εντάσσονται σε προγράμματα, όπως το πρόγραμμα αμοιβαίας μάθησης (ΠΑΜ) και το πρόγραμμα IDELE[7], στο πλαίσιο των οποίων οργανώθηκαν αρκετές συνεδριάσεις αξιολόγησης από ομοτίμους και θεματικά σεμινάρια ανά έτος.

Οι δραστηριότητες είναι δυνατόν να ομαδοποιηθούν σε ενότητες με τίτλους που, στο μεγαλύτερο μέρος τους, αντικατοπτρίζουν τους στόχους που ορίσθηκαν στην απόφαση ΜΕΑ:

1. Στατιστικές εργασίες και παροχή υποστήριξης για την ανάπτυξη δεικτών

2. Ανάλυση και έρευνα

2.1 Ανάλυση τάσεων και προκλήσεων, συμπεριλαμβανομένων μελλοντικών θεμάτων

2.2 Αποτίμηση και αξιολόγηση πολιτικών

3. Ανταλλαγή βέλτιστων πρακτικών και συνεργασία μεταξύ των κρατών μελών σε όλα τα επίπεδα καθώς και ευαισθητοποίηση3.1 Ανταλλαγή βέλτιστων πρακτικών και συνεργασία μεταξύ των κρατών μελών3.2 Πληροφόρηση και ευαισθητοποίηση

4. Ευρωπαϊκό έτος της κινητικότητας των εργαζομένων 2006

5. Ενέργειες για την προώθηση της ανάπτυξης της τοπικής απασχόλησης (ΑΤΑ)

6. Αξιολόγηση του προγράμματος ΜΕΑ

Κατά την πραγματοποίηση των δραστηριοτήτων αυτών, η Επιτροπή εξασφάλισε ότι:

- περιλαμβάνουν προσπάθειες ενσωμάτωσης της αρχής της ισότητας των φύλων·

- λαμβάνουν υπόψη το έργο που πραγματοποιείται σε διεθνείς οργανισμούς·

- δίνεται ιδιαίτερη προσοχή σε άτομα που μειονεκτούν στην αγορά εργασίας.

Οι δραστηριότητες είχαν ως στόχο να εξασφαλισθεί υψηλού βαθμού ευαισθητοποίηση όσον αφορά την ευρωπαϊκή στρατηγική απασχόλησης σε όλα τα επίπεδα. Από την εξέταση των σημαντικών στιγμών της ευρωπαϊκής στρατηγικής απασχόλησης κατά τα τελευταία έτη προκύπτει ότι το πρόγραμμα παρέσχε ικανοποιητική υποστήριξη στη στρατηγική αυτή μέσω της διεξαγωγής δραστηριοτήτων που ήταν συναφείς και ορθά ενταγμένες στην ατζέντα πολιτικής. Αυτό επιτεύχθηκε χάρη στις γενικές κατευθυντήριες γραμμές του προγράμματος, οι οποίες έθεσαν τους βασικούς πολυετείς προσανατολισμούς, οι οποίοι με τη σειρά τους επικαιροποιήθηκαν στο πλαίσιο της επανεξέτασης των κατευθυντήριων γραμμών για την απασχόληση το 2003[8] και το 2005[9]. Πέραν τούτου, το πρόγραμμα παρέσχε υποστήριξη για την αξιολόγηση της ευρωπαϊκής στρατηγικής απασχόλησης και για τις ετήσιες αναθεωρήσεις των κατευθυντήριων γραμμών για την απασχόληση.

Από το 2004 και μετά, οι δραστηριότητες στην πλειονότητά τους αφορούσαν την αμοιβαία μάθηση και άλλα σχέδια προώθησης της συνεργασίας και της ανταλλαγής ορθών πρακτικών μεταξύ των κρατών μελών. Οι δραστηριότητες αυτές είχαν ενταχθεί στο πλαίσιο ενός προγράμματος αμοιβαίας μάθησης[10] με σκοπό την καλύτερη επίτευξη των στόχων του προγράμματος ΜΕΑ. Η συνολική εντύπωση από τις διαβουλεύσεις της επιτροπής απασχόλησης (ΕΑ) είναι ότι το πρόγραμμα αμοιβαίας μάθησης προώθησε την αποτελεσματική μεταφορά ορθών πρακτικών και ότι η συμμετοχή των νέων κρατών μελών και των υποψηφίων χωρών χρήζει ιδιαίτερης αναγνώρισης. Ομοίως, οι δραστηριότητες όσον αφορά τις στρατηγικές τοπικής ανάπτυξης και τις καινοτόμες ενέργειες για τον εκσυγχρονισμό των δημοσίων υπηρεσιών απασχόλησης (ΔΥΑ) συνέβαλαν στη διάδοση των ορθών πρακτικών για την αγορά εργασίας μεταξύ των κρατών μελών. Σε γενικές γραμμές, η διάσταση της διεύρυνσης κατέστη περισσότερο εμφανής στις δραστηριότητες του ΜΕΑ τα πρόσφατα έτη.

Τα θέματα πολιτικής που περιλαμβάνονταν στις ημερήσιες διατάξεις του Συμβουλίου λαμβάνονταν επίσης καταλλήλως υπόψη κατά τον καθορισμό των θεμάτων των μελετών και των ερευνών. Η άμεση συνάφεια των μελετών ΜΕΑ όσον αφορά το πλαίσιο πολιτικής είναι εμφανής, μεταξύ άλλων, στις πολλαπλές αναφορές σε έγγραφα ανάλυσης και πολιτικής, συμπεριλαμβανομένων των εθνικών σχεδίων δράσης (ΕΣΔ) (τα οποία σήμερα έχουν ενταχθεί στα εθνικά προγράμματα μεταρρυθμίσεων στο πλαίσιο της στρατηγικής της Λισαβόνας). Ιδιαίτερα για τα νέα κράτη μέλη, ορισμένες από τις μελέτες αυτές αποδείχθηκε ότι έχουν τη δυνατότητα να παράσχουν έμπνευση για μεταρρυθμίσεις πολιτικής των κρατών αυτών.

Επιπροσθέτως, το πρόγραμμα επέτρεψε την εμβάθυνση της συνεργασίας μεταξύ των δημόσιων υπηρεσιών απασχόλησης για την αντιμετώπιση των κοινών προκλήσεων με κοινά εργαλεία, όπως το σύστημα παρακολούθησης κενών θέσεων των ευρωπαϊκών ΔΥΑ (European PES Vacancy Monitor). Ωστόσο, αυτό το μεμονωμένο παράδειγμα δεν είναι από μόνο του ενδεικτικό του εύρους του πεδίου συνεργασίας μεταξύ των δημοσίων υπηρεσιών απασχόλησης, οι οποίες επωφελήθηκαν επίσης από τις μελέτες ΜΕΑ, όπως είναι οι μελέτες σχετικά με τις παροχές και τις ενεργητικές πολιτικές για την αγορά εργασίας, από την κύρια δραστηριότητά τους, καθώς και από τη συμμετοχή τους στο Ευρωπαϊκό Παρατηρητήριο Απασχόλησης (ΕΠΑ).

Η παροχή ευκαιριών για επαφές και ανταλλαγή απόψεων μεταξύ των εμπειρογνωμόνων των κρατών μελών όχι μόνον στο πλαίσιο του προγράμματος αμοιβαίας μάθησης αλλά επίσης στο πλαίσιο των συνδιασκέψεων της Προεδρίας, στο πλαίσιο του Ευρωπαϊκού Παρατηρητηρίου Απασχόλησης, του συστήματος αμοιβαίας πληροφόρησης για τις πολιτικές απασχόλησης [11] και των δημοσίων υπηρεσιών απασχόλησης, συνιστούν μία ακόμη διάσταση της συνεργασίας που κατέστη δυνατή μέσω του προγράμματος ΜΕΑ.

Κατά την εφαρμογή του προγράμματος, η Επιτροπή πραγματοποίησε ευρύ φάσμα δραστηριοτήτων [12], οι οποίες εξετάζονται στο έγγραφο εργασίας των υπηρεσιών της Επιτροπής[13] που συνοδεύει την παρούσα ανακοίνωση: «Επισκόπηση των κύριων δραστηριοτήτων στο πλαίσιο του ΜΕΑ».

2.1 Στατιστικές εργασίες και ανάπτυξη δεικτών

Τα στατιστικά εργαλεία που χρησιμοποιούνται για την ευρωπαϊκή στρατηγική απασχόλησης αναπτύχθηκαν καθ’ όλη τη διάρκεια του προγράμματος. Το γεγονός αυτό συνέβαλε ιδιαίτερα στην παρακολούθηση της ευρωπαϊκής στρατηγικής για την απασχόληση στο πλαίσιο της στρατηγικής της Λισαβόνας η οποία θέτει ποσοτικούς στόχους. Το μεγαλύτερο μέρος των σχετικών στατιστικών εργασιών με αντικείμενο τον τομέα της αγοράς εργασίας εκτελέσθηκε από την Eurostat. Χρηματοδοτική υποστήριξη χορηγήθηκε στις εθνικές στατιστικές υπηρεσίες και σε άλλους κυβερνητικούς φορείς της ΕΕ και των συνεισφερουσών χωρών ΕΖΕΣ/ΕΟΧ καθώς και των υπό ένταξη χωρών και των υποψηφίων χωρών.

Χάρη στο γεγονός αυτό επιτεύχθηκαν δύο κύριοι στόχοι: η βελτίωση της ποιότητας των στατιστικών για την αγορά εργασίας, μέσω της ανάπτυξης των υφιστάμενων βάσεων δεδομένων και ερευνών, και η συγκέντρωση δεδομένων σε τομείς όπου δεν υπήρχαν προηγουμένως διαθέσιμα δεδομένα. Αναπτύχθηκαν νέες στατιστικές αναφορικά με την απασχόληση, όπως στατιστικές για τις κενές θέσεις εργασίας, για την παρακολούθηση των αλλαγών στη ζήτηση εργατικού δυναμικού και για τα μέτρα για τους φορολογικούς συντελεστές επί της εργασίας[14].

Θα πρέπει επιπροσθέτως να σημειωθεί ότι, από μακροπρόθεσμη άποψη, η ΕΕ έχει καταστεί σημαντικότατος πάροχος δεδομένων.

2.2 Ανάλυση και έρευνα

2.2.1 Ανάλυση τάσεων και προκλήσεων, συμπεριλαμβανομένων μελλοντικών ζητημάτων

Η ανάλυση επικεντρώθηκε στις συνθήκες δημιουργίας περισσότερων και καλύτερων θέσεων απασχόλησης και στην αξιολόγηση του δυναμικού απασχόλησης της Ένωσης. Πραγματοποιήθηκε ανάλυση και μελέτες προοπτικών με σκοπό να κατανοηθεί καλύτερα η λειτουργία της ευρωπαϊκής αγοράς εργασίας και να υποστηριχθεί η μακροπρόθεσμη ανάπτυξη της ευρωπαϊκής στρατηγικής για την απασχόληση, εντοπίζοντας σε πρώιμο στάδιο πιθανά νέα ζητήματα και προκλήσεις. Μεταξύ των ζητημάτων που εξετάσθηκαν συγκαταλέγονται τα εξής: οι ενεργητικές πολιτικές για την αγορά εργασίας και η αποδοτικότητα της εργασίας· η υγεία και η ποιότητα στην εργασία· οι δεξιότητες και το ανθρώπινο κεφάλαιο· οι μειονεκτούσες ομάδες· η διεύρυνση· η αναδιάρθρωση· η μετανάστευση· η επιχειρηματική δυναμική και οι επιδόσεις απασχόλησης.

Η έκθεση «Η απασχόληση στην Ευρώπη», η οποία συνιστά κύριο έγγραφο αναφοράς που εκδίδεται σε ετήσια βάση από τις υπηρεσίες της Επιτροπής, παρουσίασε ποσοτική ανάλυση των τάσεων και των πολιτικών για την αγορά εργασίας στην Ένωση. Παρέσχε επίσης σημαντικό υλικό για την υποστήριξη της ετήσιας κοινής έκθεσης για την απασχόληση (ΚΕΑ) και για τις ενδιάμεσες αναθεωρήσεις της ευρωπαϊκής στρατηγικής απασχόλησης, και έθεσε περαιτέρω τις βάσεις της εργασίας επί των αναλυτικών ζητημάτων και της ανάπτυξης δεικτών[15].

2.2.2 Αποτίμηση και αξιολόγηση πολιτικής

Από το 2002 ξεκίνησε η εφαρμογή αρκετών σχεδίων που συνέβαλαν στην αξιολόγηση της ευρωπαϊκής στρατηγικής απασχόλησης, στην αναθεώρηση και, από το 2005, στην ενδιάμεση αξιολόγηση των κατευθυντήριων γραμμών για την απασχόληση και των εθνικών προγραμμάτων μεταρρυθμίσεων (ΕΠΜ). Τα σχέδια επιλέχθηκαν μετά τη δημοσίευση προσκλήσεων υποβολής προτάσεων με θέμα τον αντίκτυπο των πολιτικών απασχόλησης που προωθεί η ευρωπαϊκή στρατηγική απασχόλησης και την ανάπτυξη των εθνικών πρακτικών αξιολόγησης στα κράτη μέλη. Για παράδειγμα, το Βέλγιο, η Γαλλία και η Πορτογαλία πραγματοποίησαν κατά την περίοδο αυτή πλήρεις αξιολογήσεις των πολιτικών που εφαρμόζουν στον τομέα της απασχόλησης. Συχνά οι αξιολογήσεις αυτές εκτελούνταν σε διεθνές πλαίσιο, γεγονός που αποδεικνύει ότι το πρόγραμμα ΜΕΑ εκπλήρωσε το σκοπό της προώθησης συντονισμένων ποιοτικών πολιτικών απασχόλησης σε επίπεδο ΕΕ.

Τα δύο δίκτυα του Ευρωπαϊκού Παρατηρητηρίου Απασχόλησης[16] , το MISEP και το SYSDEM[17], συνέβαλαν επίσης στην ανάπτυξη της ευρωπαϊκής στρατηγικής για την απασχόληση παρέχοντας πληροφορίες και πραγματοποιώντας συγκριτική έρευνα σχετικά με τις πολιτικές απασχόλησης και τις τάσεις στην αγορά εργασίας στις συμμετέχουσες χώρες του ΕΟΧ, τα κράτη μέλη της ΕΕ, τις υποψήφιες χώρες και τις χώρες ΕΖΕΣ/ΕΟΧ. Πραγματοποίησαν επίσης αξιολογήσεις των πολιτικών αυτών. Η εξαμηνιαία επιθεώρηση του Ευρωπαϊκού Παρατηρητηρίου Απασχόλησης συνέχισε να καλύπτει θέματα προτεραιότητας, όπως π.χ. τους μεγαλύτερους σε ηλικία εργαζομένους, τους μετανάστες, την ποιότητα στην εργασία, την αδήλωτη εργασία, την απασχόληση των νέων και την «ευελιξία με ασφάλεια». Το SYSDEM συνέβαλε επίσης σημαντικά στην ετήσια αξιολόγηση των εθνικών σχεδίων δράσης (σήμερα εθνικά προγράμματα μεταρρυθμίσεων, βλ. ανωτέρω).

2.3 Ανταλλαγή βέλτιστων πρακτικών και συνεργασία μεταξύ των κρατών μελών σε όλα τα επίπεδα καθώς και ευαισθητοποίηση

2.3.1 Ανταλλαγή βέλτιστων πρακτικών και συνεργασία μεταξύ των κρατών μελών

Το πρόγραμμα αμοιβαίας μάθησης, το οποίο ξεκίνησε το 2004 με σκοπό την αποτελεσματικότερη ανταλλαγή ορθών πρακτικών, βασίσθηκε στο πρόγραμμα αξιολογήσεων από ομοτίμους του 1999, εστιάζοντας σε θέματα προτεραιότητας και υιοθετώντας τρόπο οργάνωσης και συμμετοχής που να προωθεί την αποτελεσματικότερη και ευρύτερη διάδοση πρακτικών. Αυτό σημαίνει στενότερη συμμετοχή των κοινωνικών εταίρων και της κοινωνίας των πολιτών στη διαδικασία μάθησης. Το πρόγραμμα αμοιβαίας μάθησης δίνει την ευκαιρία στους ενδιαφερομένους των κρατών μελών, των υποψηφίων χωρών και των κρατών ΕΖΕΣ/ΕΟΧ να παρουσιάσουν τα εθνικά τους παραδείγματα ορθής πρακτικής σε επίπεδο ΕΕ.

2.3.1.1 Σχέδια που σχετίζονται με τις δημόσιες υπηρεσίες απασχόλησης (ΔΥΑ) [18]

Στο πλαίσιο του ΜΕΑ υπήρξε επίσης προώθηση, εντοπισμός και ανταλλαγή βέλτιστων πρακτικών μεταξύ των δημόσιων υπηρεσιών απασχόλησης των χωρών του ΕΟΧ και των υποψήφιων χωρών, γεγονός που είχε ως αποτέλεσμα τη βελτίωση της ποιότητας των υπηρεσιών που παρέχονται στα άτομα που αναζητούν εργασία και στους εργοδότες, καθώς και την αντιμετώπιση των στενωπών ως προς τις δεξιότητες στις ευρωπαϊκές αγορές εργασίας. Στο πλαίσιο αυτό, δημοσιεύθηκαν προσκλήσεις υποβολής προτάσεων με στόχο τον εκσυγχρονισμό των δημόσιων υπηρεσιών απασχόλησης, έτσι ώστε αυτές να εκπληρώνουν ικανοποιητικά το ρόλο τους σύμφωνα με την ευρωπαϊκή στρατηγική για την απασχόληση. Η ένταξη των δημόσιων υπηρεσιών απασχόλησης των νέων κρατών μελών δημιούργησε επίσης ευκαιρίες για αμοιβαία σχέδια συνέργειας και το 2004, το 2005 και το 2006 δημοσιεύθηκαν προσκλήσεις υποβολής προτάσεων για την υποστήριξη πρωτοβουλιών καινοτόμου και διακρατικού χαρακτήρα.

Οι συνεδριάσεις των επικεφαλής των δημόσιων υπηρεσιών απασχόλησης (εκδηλώσεις Προεδρίας και δύο συνεδριάσεις ανά έτος) συνέχισαν μια πρακτική που έχει καθιερωθεί εδώ και 10 έτη και η οποία αποσκοπεί στο συντονισμό της λειτουργίας και του εκσυγχρονισμού των υπηρεσιών απασχόλησης. Οι συνεδριάσεις οργανώθηκαν με σκοπό να συζητηθούν και να εφαρμοσθούν σημαντικές ενέργειες των ΔΥΑ, όπως, για παράδειγμα, τα μοντέλα υπηρεσίας που θεσπίσθηκαν για να προληφθεί η μακροχρόνια ανεργία, καθώς επίσης και με σκοπό να αντιμετωπισθούν ιδιαίτερες ανησυχίες από την πλευρά της ζήτησης στην αγορά εργασίας.

Διάφορα επιμορφωτικά σεμινάρια επικεντρώθηκαν στη διαχείριση των δημόσιων υπηρεσιών απασχόλησης στις υποψήφιες χώρες οι οποίες έγιναν τα νέα 10 κράτη μέλη το 2004 (το 2002 και το 2003) και στη Ρουμανία, τη Βουλγαρία, την Κροατία και την Τουρκία το 2006.

2.3.2 Πληροφόρηση και ευαισθητοποίηση

Σε σύγκριση με το πρόγραμμα ΑΕΣ, δόθηκε μεγαλύτερη έμφαση στην ανάγκη να εφαρμοσθεί μια ενεργητική και διαφανής πολιτική ενημέρωσης, έτσι ώστε να αυξηθεί η ευαισθητοποίηση των πολιτών σε όλη την Ένωση σχετικά με την ευρωπαϊκή στρατηγική απασχόλησης καθώς και σχετικά με τον τρόπο που είναι δυνατόν να τους επηρεάζει η στρατηγική αυτή. Αναγνωρίζεται ευρέως ότι η δέσμευση όσον αφορά την ευρωπαϊκή στρατηγική για την απασχόληση σε όλα τα επίπεδα και από όλους τους ενδιαφερομένους (κοινωνικούς εταίρους, κοινωνία των πολιτών) απαιτεί διαφάνεια και ενημέρωση του κοινού.

Η προβολή των πρωτοβουλιών που υποστηρίζονται από το ΜΕΑ, συμπεριλαμβανομένων των μελετών, βελτιώθηκε καθ’ όλη τη διάρκεια του προγράμματος. Για τη δημοσίευση των αποτελεσμάτων χρησιμοποιήθηκαν ποικίλες μέθοδοι, π.χ. έντυπες και/ή ηλεκτρονικές δημοσιεύσεις στην ιστοσελίδα της ΓΔ EMPL στον EUROPA, σεμινάρια, εργαστήρια και συνέδρια, μέσα μαζικής ενημέρωσης κ.λπ. Τα κύρια συμπεράσματα συμπεριλήφθηκαν σε σημαντικά έγγραφα πολιτικής, μεταξύ άλλων στην κοινή έκθεση για την απασχόληση και στη συγκεφαλαιωτική έκθεση.

Μετά το 2003 δημοσιεύθηκαν ετήσιες προσκλήσεις υποβολής προτάσεων για την προώθηση κοινών ενεργειών πληροφόρησης προς υποστήριξη πρωτοβουλιών διάδοσης της ευρωπαϊκής στρατηγικής για την απασχόληση και πρωτοβουλιών ευαισθητοποίησης. Οι πρωτοβουλίες αυτές είχαν ως στόχο τους την παροχή γενικών πληροφοριών σχετικά με την ΕΣΑ (στόχοι και σκεπτικό, αποτελέσματα, εφαρμογή και παρακολούθηση, αντίστοιχοι ρόλοι των συμμετεχόντων φορέων), ενώ παράλληλα καταδείκνυαν με σαφήνεια την αλληλεπίδραση του ευρωπαϊκού πλαισίου και των πολιτικών για την απασχόληση σε εθνικό, περιφερειακό και τοπικό επίπεδο. Ορισμένες ομάδες – στόχοι (π.χ. συγκεντρώσεις περιφερειακών και τοπικών αρχών, κοινωνικοί εταίροι, κοινωνία των πολιτών) ή συγκεκριμένα θέματα (π.χ. ίσες ευκαιρίες, πρόληψη και δραστηριοποίηση των μακροχρόνια άνεργων, κινητικότητα, διά βίου μάθηση, ποιότητα εργασίας, παράταση του επαγγελματικού βίου, αγορές εργασίας χωρίς αποκλεισμούς, μετανάστευση, συμμετοχή στην απασχόληση και ανταποδοτικότητα της εργασίας) αποτέλεσαν σημεία εστίασης, έτσι ώστε να βελτιωθούν η γνώση και η κατανόηση των θεμάτων αυτών για να διευκολυνθεί η συμμετοχή πιθανών ενδιαφερομένων. Όλες οι πρωτοβουλίες συνέβαλαν επιπλέον στη βελτίωση της κατανόησης των κύριων στόχων και των πολιτικών προτεραιοτήτων της ΕΣΑ, καθώς και της προστιθέμενης αξίας του συντονισμού των πολιτικών για την απασχόληση σε επίπεδο ΕΕ.

Τα κυριότερα συμπεράσματα των εργασιών ανάλυσης παρουσιάσθηκαν στην έκθεση «Η απασχόληση στην Ευρώπη», η οποία από το 2006 και μετά συνοδεύεται από διοργάνωση ετήσιας συνδιάσκεψης για τη διάδοση των συμπερασμάτων, καθώς και σε εκδόσεις του Ευρωπαϊκού Παρατηρητηρίου για την Απασχόληση. Οι ανωτέρω εκδόσεις διαδόθηκαν ευρέως εντός και εκτός της ΕΕ.

Διάφορα σεμινάρια, εργαστήρια, συνδιασκέψεις και άλλα σημαντικά γεγονότα οργανώθηκαν για τη διάδοση των αποτελεσμάτων των δραστηριοτήτων στο πλαίσιο του προγράμματος ΜΕΑ. Αυτό συνέβη, για παράδειγμα, στην περίπτωση μελετών που διεξήχθησαν για θέματα προτεραιότητας.

Οι δραστηριότητες ενημέρωσης απευθύνθηκαν σε μέλη του Ευρωπαϊκού Κοινοβουλίου, μέλη και παρατηρητές της επιτροπής ΜΕΑ καθώς και της επιτροπής απασχόλησης και των ομάδων αυτής, άλλους κύριους παράγοντες, όπως οι κοινωνικοί εταίροι, εμπειρογνώμονες και όσοι ενεπλάκησαν στην εφαρμογή άλλων κοινοτικών προγραμμάτων δράσης, συμβάλλοντας κατ’ αυτόν τον τρόπο στην εξασφάλιση της συνεκτικότητας και της συμπληρωματικότητας με άλλα συναφή προγράμματα, ενέργειες και πρωτοβουλίες.

2.4 Το ευρωπαϊκό έτος της κινητικότητας των εργαζομένων 2006

Ποικίλες ενέργειες πραγματοποιήθηκαν στο πλαίσιο του ευρωπαϊκού έτους της κινητικότητας των εργαζομένων 2006, οι οποίες συνέβαλαν στην επίτευξη των κύριων στόχων του έτους, δηλαδή

- ευαισθητοποίηση αναφορικά με τα δικαιώματα των εργαζομένων (ελεύθερη κυκλοφορία εργαζομένων) και τις παρεχόμενες ευκαιρίες, καθώς και τα διαθέσιμα μέσα για τη διευκόλυνση της κινητικότητας, ιδιαίτερα το ρόλο του EURES, των ΔΥΑ όσον αφορά το σημείο αυτό κ.λπ.·

- ανταλλαγή εμπειριών και ορθών πρακτικών για θέματα κινητικότητας·

- εδραίωση της βάσης γνώσεων της ΕΕ όσον αφορά την κινητικότητα των θέσεων απασχόλησης και τη γεωγραφική κινητικότητα, με την παροχή στατιστικών δεδομένων για τις ροές κινητικότητας τόσο εντός όσο και εκτός της ΕΕ.

Οργανώθηκαν 2.000 εκδηλώσεις ευαισθητοποίησης στις οποίες συμμετείχαν όλοι οι παράγοντες που εμπλέκονται στον τομέα της κινητικότητας. Ορισμένες από τις πιο επιτυχημένες εκδηλώσεις ήταν οι πρώτες ευρωπαϊκές εκθέσεις για την απασχόληση που προσέλκυσαν περίπου 200.000 συμμετέχοντες σε 230 ευρωπαϊκές πόλεις, στο πλαίσιο των οποίων εργοδότες, εργαζόμενοι και άτομα που αναζητούν εργασία κατέστη δυνατό να έρθουν σε άμεση επαφή.

2.5 Ανάπτυξη τοπικής απασχόλησης (ΑΤΑ)

Παρασχέθηκε υποστήριξη στο δυναμικό δημιουργίας θέσεων απασχόλησης σε τοπικό επίπεδο, συμπεριλαμβανομένης της κοινωνικής οικονομίας, και, παράλληλα, ενθαρρύνθηκε η δημιουργία εταιρικών σχέσεων μεταξύ όλων των ενδιαφερομένων παραγόντων. Πραγματοποιήθηκε ανάλυση με αντικείμενο την ανάπτυξη της τοπικής απασχόλησης, με στόχο τη βελτίωση των γνώσεων αναφορικά με τις επιτυχείς πρωτοβουλίες τοπικής ανάπτυξης και την προώθηση της καινοτομίας, καθώς και την ανάπτυξη αναλυτικών και μεθοδολογικών εργαλείων για την ενδυνάμωση του τοπικού στοιχείου της Κοινότητας και των εθνικών πολιτικών απασχόλησης.

2.6 Αξιολόγηση του ΜΕΑ

Κατ’ εφαρμογήν των διατάξεων του άρθρου 13 της απόφασης ΜΕΑ, πραγματοποιήθηκε ανεξάρτητη αξιολόγηση. Ο αντισυμβαλλόμενος υπέβαλε ενδιάμεση έκθεση τον Μάιο του 2005, η οποία εστιαζόταν στο επίπεδο του σχεδίου όσον αφορά τα σχέδια που χρηματοδοτούνται από το ΜΕΑ. Η επικαιροποίηση της ενδιάμεσης έκθεσης που υποβλήθηκε τον Δεκέμβριο του 2005 αφορούσε το επίπεδο του προγράμματος και της πολιτικής και εξέτασε τις ενδεχόμενες συνέπειες της διαδικασίας της αναθεωρημένης στρατηγικής της Λισαβόνας για το πρόγραμμα ΜΕΑ. Η τελική έκθεση αξιολογεί τις συνολικές επιδόσεις του προγράμματος και προβαίνει σε συστάσεις για τα μελλοντικά κοινοτικά προγράμματα. Τέλος, η εκ των υστέρων (Ex-post) έκθεση συγκεντρώνει τα αποτελέσματα όλων των προηγούμενων εκθέσεων αξιολόγησης.

Κύριος στόχος της αξιολόγησης είναι να αποτιμηθεί:

- η συμβολή του ΜΕΑ στην ανάπτυξη και εφαρμογή της ευρωπαϊκής στρατηγικής για την απασχόληση·

- η συνεκτικότητα και η αποτελεσματικότητα του προγράμματος και

- ο βαθμός στον οποίο επιτεύχθηκαν οι στόχοι και προσδιορίσθηκαν τα εμπόδια κατά τη διαδικασία εφαρμογής.

Παρά τα γενικά θετικά συμπεράσματα των αξιολογητών όσον αφορά τα ανωτέρω σημεία, στις συστάσεις τους υπογραμμίζουν την ανάγκη να απλοποιηθεί η οικονομική διαχείριση και οι διαδικασίες εφαρμογής των σχεδίων και ζητούν πιο αξιόπιστη παρακολούθηση των σχεδίων μέσω της χρήσης νέων τεχνολογιών πληροφορικής, όπως οι βάσεις δεδομένων. Επιπλέον εξήχθη το συμπέρασμα ότι είναι απαραίτητο να υπάρξει πιο ενεργητική πολιτική πληροφόρησης, συμπεριλαμβανομένης της καλύτερης διάδοσης των αποτελεσμάτων των σχεδίων και της παρακολούθησης των μελετών, των δημοσιοποιήσεων και του ερευνητικού έργου. Αυτό θα μπορούσε, για παράδειγμα, να επιτευχθεί εάν καταστούν πιο φιλόδοξα τα σχέδια και εάν μετατεθεί στους αντισυμβαλλόμενους η ευθύνη για προώθηση της συνεργασίας των κρατών μελών, της διάδοσης και της παρακολούθησης. Τέλος, στις συστάσεις αναφέρεται η ανάγκη για πιο ενεργητική συμμετοχή της επιτροπής προγράμματος.

3. Συμμετοχη χωρων που δεν είναι κρατη μελη της εε

Σύμφωνα με το άρθρο 7 της απόφασης ΜΕΑ, το πρόγραμμα και οι δραστηριότητές του ήταν ανοικτά στις χώρες ΕΖΕΣ/ΕΟΧ (Ισλανδία, Νορβηγία και Λιχτενστάιν) καθώς και στις υπό ένταξη χώρες οι οποίες τον Μάιο του 2004 έγιναν τα 10 νέα κράτη μέλη της Ένωσης. Οι χώρες που ήταν υποψήφιες την εποχή εκείνη, δηλαδή η Βουλγαρία, η Ρουμανία και η Τουρκία, συμμετείχαν επίσης στο πρόγραμμα το 2003 και η Κροατία το 2006.

Για να προετοιμασθεί με τον πλέον κατάλληλο τρόπο η ένταξη των νέων κρατών μελών, η Επιτροπή ξεκίνησε μια στοχοθετημένη προσπάθεια παροχής αρωγής προς τις υποψήφιες χώρες για την ευθυγράμμιση των πολιτικών τους σύμφωνα με τις απαιτήσεις της στρατηγικής της Λισαβόνας. Οι τάσεις στις αγορές εργασίας των υποψηφίων χωρών υπόκεινταν σε τακτική ανάλυση στο πλαίσιο της έκθεσης «Η απασχόληση στην Ευρώπη», καθιερώθηκε διάλογος πολιτικής και καταρτίσθηκαν κοινά έγγραφα αξιολόγησης σχετικά με τις εξελίξεις πολιτικής βάσει των από κοινού συμφωνηθέντων προτύπων. Όλες οι υποψήφιες χώρες άρχισαν να συμμετέχουν σταδιακά στις δραστηριότητες ΜΕΑ από το 2003 και μετά, συμπεριλαμβανομένων των συνεδριάσεων της επιτροπής ΜΕΑ και των συνεδριάσεων πληροφόρησης, των σεμιναρίων καθώς και των συνδιασκέψεων. Η συμμετοχή τους στο ΜΕΑ διευκόλυνε την άντληση διδαγμάτων από τη λειτουργία και την αξιολόγηση της ευρωπαϊκής στρατηγικής για την απασχόληση στα κράτη μέλη και παρέσχε υποστήριξη στην προετοιμασία της εφαρμογής της ΕΣΑ στο πλαίσιο της στρατηγικής της Λισαβόνας. Το γεγονός αυτό επέτρεψε στα νέα κράτη μέλη να επιταχύνουν την πλήρη ένταξή τους στην ευρωπαϊκή στρατηγική απασχόλησης.

4. Ο ρολοσ της επιτροπησ ΜΕΑ, η συνδεση με άλλες επιτροπεσ, προγραμματα και οργανισμουσ

Η επιτροπή του προγράμματος ΜΕΑ, η οποία έχει τόσο διαχειριστικές όσο και συμβουλευτικές αρμοδιότητες, συνεδρίαζε δύο φορές ετησίως. Εξέδωσε γενικές κατευθυντήριες γραμμές για την εφαρμογή δραστηριοτήτων, ετήσια προγράμματα εργασίας, κατανομή της χρηματοδότησης μεταξύ των μέτρων και κριτήρια επιλεξιμότητας για χρηματοδοτική υποστήριξη.

Η συνεργασία και ο συντονισμός με άλλες συναφείς επιτροπές, ιδιαίτερα την επιτροπή απασχόλησης, αναπτύχθηκαν έτσι ώστε να εξασφαλισθεί η συνεκτικότητα και η συμπληρωματικότητα των δραστηριοτήτων ΜΕΑ με άλλα κοινοτικά προγράμματα και πρωτοβουλίες. Παρά το γεγονός ότι το πεδίο που αφορούσαν οι δραστηριότητες ΜΕΑ ήταν ευρύτερο, οι δραστηριότητες αυτές ήταν εντούτοις χρήσιμες για την επιτροπή απασχόλησης και παρείχαν υποστήριξη στις εργασίες της. Επιπροσθέτως, η επιτροπή απασχόλησης ενημερωνόταν τακτικά για τα αποτελέσματα των σχεδίων μέσω, παραδείγματος χάριν, της συμμετοχής της σε συνδιασκέψεις, σεμινάρια και εργαστήρια. Κατά την εφαρμογή του ΜΕΑ, ελήφθη επίσης υπόψη το έργο της Επιτροπής Οικονομικής Πολιτικής (ΕΟΠ) και της ομάδας εργασίας της με αντικείμενο την αγορά εργασίας.

Σε αυτό το πλαίσιο, αξίζει επίσης να σημειωθεί ότι το ευρωπαϊκό πρόγραμμα - πλαίσιο για την έρευνα υποστηρίζει συμπληρωματικά ερευνητικά σχέδια και δίκτυα για πολλά από τα θέματα που αναφέρονται στην ενότητα 2 «Δραστηριότητες», συμβάλλοντας σημαντικά στην επίτευξη των στόχων της ΕΕ για ανάπτυξη, απασχόληση και κοινωνική συνοχή.

Η υφιστάμενη συνεργασία με τον ΟΟΣΑ, το Διεθνές Γραφείο Εργασίας και την Παγκόσμια Τράπεζα συνεχίσθηκε, π.χ. μέσω κοινών μελετών, ανταλλαγών πληροφοριών και εμπειρογνωμοσύνης και την οργάνωση κοινών συνεδρίων και σεμιναρίων για ευρύ φάσμα θεμάτων, όπως, για παράδειγμα, το ανθρώπινο κεφάλαιο, η μετανάστευση και η ανάπτυξη της τοπικής απασχόλησης. Η συνεργασία και η συγχρηματοδότηση συνεχίσθηκαν στο πλαίσιο του προγράμματος LEED του ΟΟΣΑ[19]. Η Επιτροπή διασφάλισε επίσης τη σύνδεση με τους αποκεντρωμένους οργανισμούς, ιδιαίτερα το Ευρωπαϊκό Ίδρυμα για τη Βελτίωση των Συνθηκών Διαβίωσης και Εργασίας στο Δουβλίνο.

5. Συμπερασματα

Καθ’ όλη τη διάρκεια του προγράμματος (2002-2006), το ΜΕΑ συνέβαλε στην επίτευξη του στρατηγικού στόχου που έθεσε το Ευρωπαϊκό Συμβούλιο στη Λισαβόνα, δηλαδή στην παροχή της δυνατότητας στην Κοινότητα να επαναδημιουργήσει συνθήκες πλήρους απασχόλησης, όπως αναφέρεται στο ΜΕΑ.

Το πρόγραμμα τέθηκε σε εφαρμογή σύμφωνα με τους κύριους στόχους που κλήθηκε να υπηρετήσει. Μεγάλη προσοχή δόθηκε σε καθέναν από τους στόχους αυτούς, μέσω της εφαρμογής κοινοτικών μέτρων όπως προβλέπεται στο άρθρο 4 της απόφασης. Με αυτόν τον τρόπο, οι δραστηριότητες ΜΕΑ συνέβαλαν στην ανάπτυξη, την παρακολούθηση και την αξιολόγηση της ευρωπαϊκής στρατηγικής για την απασχόληση και υποστήριξαν τη συντονισμένη προσέγγιση της στρατηγικής αυτής. Επικεντρώθηκαν επιπλέον στη βελτίωση των στατιστικών και των δεικτών, ανέλυσαν κύρια ζητήματα αναφορικά με την ανάπτυξη των αγορών εργασίας της ΕΕ, αποτίμησαν και αξιολόγησαν πολιτικές και προώθησαν την ανταλλαγή βέλτιστων πρακτικών μεταξύ των κρατών μελών καθώς και την ευαισθητοποίηση των πολιτών της ΕΕ. Ιδιαίτερη προσοχή δόθηκε στην ενθάρρυνση δραστηριοτήτων για την ανάπτυξη της τοπικής απασχόλησης. Κατά την εφαρμογή του ΜΕΑ, η Επιτροπή εστίασε την προσοχή της όχι μόνον σε απτά βραχυπρόθεσμα οφέλη, αλλά και σε μεσοπρόθεσμα καθώς και μακροπρόθεσμα αποτελέσματα, έτσι ώστε να υπάρξουν βιώσιμες αλλαγές. Προσοχή δόθηκε επίσης στη χρηστή διακυβέρνηση, τις αξιολογήσεις από ομοτίμους, καθώς και τις δραστηριότητες πληροφόρησης.

Το 2004 η ΕΕ υποδέχθηκε 10 νέα κράτη μέλη. Η σταδιακή συμμετοχή τους στο ΜΕΑ διευκόλυνε την άντληση διδαγμάτων από την αξιολόγηση της ευρωπαϊκής στρατηγικής για την απασχόληση στην ΕΕ-15 και είχε ως αποτέλεσμα την καλύτερη προετοιμασία τους για την πλήρη ένταξή τους στη στρατηγική αυτή.

Οι δραστηριότητες αποσκοπούσαν στην εξασφάλιση υψηλού επιπέδου γνώσεων σχετικά με τη ευρωπαϊκή στρατηγική για την απασχόληση σε όλη την ΕΕ, έτσι ώστε το ευρύ κοινό και οι ομάδες συμφερόντων, όπως οι υπεύθυνοι χάραξης πολιτικής, οι κοινωνικοί εταίροι, οι τοπικές και περιφερειακές αρχές και άλλοι σημαντικοί παράγοντες, συμπεριλαμβανομένης της κοινωνίας των πολιτών, να γνωρίζουν το δυναμικό που διαθέτουν για βελτίωση των οικονομικών και κοινωνικών προοπτικών, και να ενθαρρύνονται να συμβάλουν προς το σκοπό αυτό. Εν συγκρίσει με το πρόγραμμα ΑΕΣ, δόθηκε μεγαλύτερη έμφαση στην ανάγκη εφαρμογής ενεργητικής και διαφανούς πολιτικής πληροφόρησης, αύξησης της ευαισθητοποίησης των πολιτών στο σύνολο της ΕΕ σχετικά με τις κύριες πτυχές της ευρωπαϊκής στρατηγικής για την απασχόληση και σχετικά με τον τρόπο με τον οποίο η στρατηγική αυτή ενδέχεται να τους αφορά.

ΔΗΜΟΣΙΟΝΟΜΙΚΟ ΠΑΡΑΡΤΗΜΑ

Προϋπολογισμός που διατίθεται από το Συμβούλιο και το Ευρωπαϊκό Κοινοβούλιο: 55 εκατ. € + 5 εκατ. € σε συνάρτηση με τη διεύρυνση του 2004. Στο συνολικό αυτό ποσό των 60 εκατ. € προστέθηκαν οι συνεισφορές στο πρόγραμμα των συμμετεχουσών υποψήφιων χωρών και των χωρών ΕΖΕΣ/ΕΟΧ καθώς και η μεταφορά το 2006 μη χρησιμοποιηθέντων κονδυλίων από τα έτη 2004 και 2005. Το συνολικό ποσό που προέκυψε ανήλθε σε 64.590.390 € διαθέσιμων κονδυλίων για το σύνολο της προγραμματικής περιόδου. Ενότητα έκθεσης Είδος σχεδίου 2002 2003 2004 2005 2006 ΣΥΝΟΛΟ ΠΡΟΫΠΟΛΟΓΙΣΜΟΥ/ΚΟΝΔΥΛΙΩΝ 5.000.000 10.486.434 14.804.096 16.337.600 17.962.260 2.1 Στατιστικές εργασίες και ανάπτυξη δεικτών, εκ των οποίων: Εκχώρηση αρμοδιοτήτων στην EUROSTAT 1.262.376 1.665.745 1.324.343 4.541.636 1.082.119 Άλλες στατιστικές εργασίες 333.602 449.734 49.284 ΣΥΝΟΛΟ 2.1 Στατιστικές εργασίες και ανάπτυξη δεικτών 1.262.376 1.665.745 1.657.945 4.991.370 1.131.403 2.2 Ανάλυση και έρευνα, εκ των οποίων: 2.2.1 Ανάλυση τάσεων και προκλήσεων, συμπεριλαμβανομένων μελλοντικών θεμάτων: Μελέτες και έρευνες (συμπεριλαμβανομένων συνδιασκέψεων, σεμιναρίων και εργαστηρίων για την παρουσίαση αποτελεσμάτων) 418.249 1.142.924 1.112.625 1.067.837 1.667.995 3 μελέτες στο πλαίσιο του Ευρωπαϊκού Έτους για την Κινητικότητα των Εργαζομένων 2006 (ΕΕΚΕ) (συμπεριλαμβανομένων σεμιναρίων για την παρουσίαση αποτελεσμάτων) 124.453 458.610 ΥΠΟΣΥΝΟΛΟ 2.2.1 Ανάλυση τάσεων και προκλήσεων, συμπεριλαμβανομένων μελλοντικών θεμάτων 418.249 1.142.924 1.112.625 1.192.290 2.126.605 2.2.2 Αποτίμηση και αξιολόγηση πολιτικής: Μελέτες αποτίμησης (συμπεριλαμβανομένων των σχεδίων αξιολόγησης ΔΥΑ και της αποτελεσματικότητας/αντικτύπου των ΕΠΑΕ) 99.800 261.600 189.650 441.778 Πρόσκληση υποβολής προτάσεων: Ανάπτυξη πρακτικής για αξιολόγηση: 6 σχέδια 2003-2005 557.398 Ενότητα έκθεσης Είδος σχεδίου 2002 2003 2004 2005 2006 Προσκλήσεις υποβολής προτάσεων: Σχέδια που συμβάλλουν στην αξιολόγηση της ΕΣΑ (εθνικές πρακτικές αξιολόγησης) 2002-2003, 2005-2007 και 2006-2008 190.000 519.620 610.414 2006 ΕΕΚΕ (συμπεριλαμβανομένης έρευνας του Ευρωβαρόμετρου όσον αφορά τις αντιλήψεις σχετικά με τα δικαιώματα και τα μέσα στον τομέα της κινητικότητας των εργαζομένων το 2006 καθώς και αξιολόγηση του Έτους) 316.552 ΥΠΟΣΥΝΟΛΟ 2.2.2 Αποτίμηση και αξιολόγηση πολιτικών 289.800 557.398 261.600 709.270 1.368.744 ΣΥΝΟΛΟ 2.2 Ανάλυση και έρευνα 708.049 1.700.322 1.374.225 1.901.560 3.495.349 2.3 Ανταλλαγή βέλτιστων πρακτικών, συνεργασία μεταξύ των κρατών μελών και ευαισθητοποίηση, εκ των οποίων: 2.3.1 Ανταλλαγή βέλτιστων πρακτικών και συνεργασία μεταξύ των κρατών μελών: Κύριες ενέργειες: Πρόγραμμα αξιολογήσεων από ομοτίμους (συμπεριλαμβανομένων μελετών σχετικά με τις ορθές πρακτικές ΕΠΑΕ) / Πρόγραμμα αμοιβαίας μάθησης (συμπεριλαμβανομένων των υπηρεσιών υποστήριξης, των συνεδριάσεων για αξιολογήσεις από ομοτίμους και των θεματικών επανεξετάσεων) 2002-2006 283.970 1.433.440 765.739 891.642 982.116 Ευρωπαϊκό Παρατηρητήριο Απασχόλησης (δίκτυο) 2002-2006 1.018.480 1.797.182 1.160.545 988.208 938.208 Προσκλήσεις υποβολής προτάσεων: Ευαισθητοποίηση για την ΕΣΑ: κοινές ενέργειες πληροφόρησης 2003-2005 430.974 Προσκλήσεις υποβολής προτάσεων: Παρακολούθηση των σχεδίων αξιολόγησης αντικτύπου και ευαισθητοποίηση για την ΕΣΑ (Κοινές ενέργειες πληροφόρησης – Διάδοση) 2004-2006 1.228.181 Προσκλήσεις υποβολής προτάσεων: Δραστηριότητες παρακολούθησης και διάδοσης στο πλαίσιο του προγράμματος αμοιβαίας μάθησης της ΕΣΑ 2005-2007 και 2006-2008 1.122.747 526.275 2006 ΕΕΚΕ (συνδιασκέψεις και σεμινάρια, συμπεριλαμβανομένης της καταληκτικής συνδιάσκεψης) 863.291 Ενότητα έκθεσης Είδος σχεδίου 2002 2003 2004 2005 2006 2006 ΕΕΚΕ (συμπεριλαμβανομένων των προσκλήσεων υποβολής προτάσεων για καινοτόμες ενέργειες με σκοπό την ανταλλαγή βέλτιστων πρακτικών όσον αφορά πρωτοβουλίες για την κινητικότητα των εργαζομένων και την κινητικότητα των κοινωνικών εταίρων, οι οποίες συνοδεύθηκαν από συνδιάσκεψη) 183.446 2.019.273 Μελέτες (συμπεριλαμβανομένου του εντοπισμού ορθών πρακτικών για την αύξηση των ευκαιριών απασχόλησης και τη διατήρηση των μεγαλύτερων σε ηλικία εργαζομένων στην απασχόληση· γήρανση και απασχόληση) 199.550 Υποσύνολο Κύριες ενέργειες 1.302.450 3.661.596 3.354.015 3.186.043 5.329.163 Σχέδια ΔΥΑ: Σεμινάρια (συμπεριλαμβανομένων σεμιναρίων κατάρτισης για τη διαχείριση των ΔΥΑ, σεμινάριο ΔΥΑ και ιδιωτικών υπηρεσιών απασχόλησης, επαγγελματικός προσανατολισμός στις ΔΥΑ και 12η-19η συνεδρίαση των επικεφαλής ΔΥΑ) 117.503 499.781 395.674 80.275 663.558 Πρόσκληση υποβολής προτάσεων: Διακυβέρνηση και διαρθρωτική αλλαγή στις ΔΥΑ όσον αφορά τις εξελίξεις στον τομέα των ΤΠΕ 2004 Πρόσκληση υποβολής προτάσεων: Μέσα συγκέντρωσης των χαρακτηριστικών γνωρισμάτων των ομάδων των μακροχρόνια ανέργων στην αγορά εργασίας 2004 Προσκλήσεις υποβολής προτάσεων: Εκσυγχρονισμός των ΔΥΑ (καινοτόμα διακρατικά σχέδια) 2004-2008 300.000 1.091.436 1.064.001 Μελέτη (συμπεριλαμβανομένου σεμιναρίου) (ορθή εταιρική πρακτική για την κινητικότητα των εργαζομένων όσον αφορά τις ΜΜΕ και τις ΔΥΑ) 250.000 Υποσύνολο Σχέδια ΔΥΑ 117.503 499.781 695.674 1.171.711 1.977.559 ΥΠΟΣΥΝΟΛΟ 2.3.1 Ανταλλαγή βέλτιστων πρακτικών και συνεργασία μεταξύ κρατών μελών 1.419.953 4.161.377 4.049.689 4.357.754 7.306.722 |

Συνδιασκέψεις Προεδρίας υπό την προεδρία της Ελλάδας, της Ιταλίας, της Ιρλανδίας, των Κάτω Χωρών, του Ηνωμένου Βασιλείου, της Αυστρίας, της Φινλανδίας και της Γερμανίας | 799.152 | 569.753 | 476.238 | 736.856 | 872.400 |

Κοινά σεμινάρια με τον ΟΟΣΑ, την Παγκόσμια Τράπεζα, την Ιαπωνία και τις ΗΠΑ | 84.405 | 308.464 |

Συνεδριάσεις MISEP 2005 και 2006 | 56.711 | 188.530 |

Παροχή υποστήριξης για τα σεμινάρια της επιτροπής απασχόλησης (συνεδριάσεις εμπειρογνωμόνων) | 145.345 | 160.903 |

Υποσύνολο Συνδιασκέψεις | 799.152 | 654.158 | 476.238 | 1.247.376 | 1.221.833 |

Σχέδια πληροφόρησης, ευαισθητοποίησης και διάδοσης: |

Εβδομάδα απασχόλησης 2002-2005 | 97.504 | 83.916 | 45.474 |

Πρόγραμμα δημοσίευσης 2003-2006 (συμπεριλαμβανομένης της έκθεσης για την απασχόληση στην Ευρώπη 2003-2006 και της πρώτης συνδιάσκεψης για τη διάδοση των συμπερασμάτων της έκθεσης) | 105.801 | 309.792 | 196.419 | 338.317 | 485.543 |

Ειδική ομάδα για την απασχόληση· ομάδα υψηλού επιπέδου (8 συνεδριάσεις) 2003 | 54.500 |

ΕΕΚΕ 2006 (εκδηλώσεις, δημοσιεύσεις και υλικό προώθησης και ευαισθητοποίησης) | 372.538 | 951.320 |

Έρευνα του Ευρωβαρόμετρου για την εκτίμηση της γνώσης σχετικά με την ΕΣΑ/το ΕΚΤ το 2006 και μελέτη σχετικά με την υποστήριξη που παρέσχε το ΕΚΤ σε πρωτοβουλίες για την απασχόληση εδώ και 50 έτη | 675.012 |

Συνεδριάσεις εμπειρογνωμόνων για τη διάδοση των αποτελεσμάτων δραστηριοτήτων/μελετών (συνεισφέροντες εξωτερικοί εμπειρογνώμονες/ομιλητές) | 187.322 |

Υποσύνολο Πληροφόρηση, ευαισθητοποίηση και διάδοση σχεδίων | 203.305 | 364.292 | 280.335 | 756.329 | 2.299.197 |

ΣΥΝΟΛΟ 2.3 Ανταλλαγή βέλτιστων πρακτικών, συνεργασία μεταξύ κρατών μελών και ευαισθητοποίηση | 2.422.410 | 5.179.827 | 4.806.262 | 6.361.459 | 10.827.752 |

Αξιολόγηση 19 προτάσεων σχεδίων: Ενέργειες υπέρ της τοπικής δέσμευσης για προώθηση της απασχόλησης | 192.800 |

Συνέδριο ΟΟΣΑ/LEED: 2002-2003, 2004-2005 και 2006-2007 | 266.500 | 500.000 | 660.000 |

IDELE (Εντοπισμός ορθής πρακτικής στον τομέα της ΑΤΑ και προώθηση καλύτερης διαχείρισης) 2003-2005 | 400.000 | 400.000 | 400.000 |

Φυλλάδια ΑΤΑ: Οδηγός για την ανάπτυξη των στρατηγικών ΑΤΑ 2004, και εγχειρίδιο ΑΤΑ για τα νέα κράτη μέλη 2006 | 45.000 | 300.000 |

Διασύνδεση των τοπικών παραγόντων («Δίκτυο δικτύων») 2005-2007 | 522.425 |

Κοινό σεμινάριο ΕΕ/ΗΠΑ σχετικά με τη διμερή συνεργασία στον τομέα της ΑΤΑ 2005 | 76.537 |

ΣΥΝΟΛΟ 2.5 Ανάπτυξη της τοπικής απασχόλησης (ΑΤΑ) | 266.500 | 592.800 | 2.039.230 | 998.962 | 960.000 |

ΣΥΝΟΛΟ 2.6 Αξιολόγηση του προγράμματος | 638.604 |

ΣΥΝΟΛΙΚΑ ΚΟΝΔΥΛΙΑ Απόφαση του Συμβουλίου και του Ευρωπαϊκού Κοινοβουλίου για το πρόγραμμα ΜΕΑ (συμπεριλαμβανομένων των συνεισφορών των χωρών ΕΖΕΣ/ΕΟΧ & των ΥΧ και μεταφορά μη χρησιμοποιηθέντων κονδυλίων από το 2004 και το 2005 στο τελευταίο έτος του προγράμματος 2006) | 5.000.000 | 10.486.434 | 14.804.096 | 16.337.600 | 17.962.260 |

[1] ΕΕ L 170 της 29.6.2002 – Απόφαση 1145/2002/ΕΚ, της 10ης Ιουνίου 2002.

[2] Οι πληροφορίες που παρατίθενται στην ενδιάμεση έκθεση καλύπτουν την περίοδο έως τις 30 Νοεμβρίου 2004.

[3] SEC(2005) 677

[4] ΕΕ L 63 της 4.3.1998, σ. 26

[5] http://ec.europa.eu/employment_social/progress/index_en.html

[6] Σύμφωνα με τα συμπεράσματα της τελικής έκθεσης για το πρόγραμμα ΑΕΣ - COM(2004) 323 τελικό.

[7] Εντοπισμός, διάδοση και ανταλλαγή ορθών πρακτικών στον τομέα της ανάπτυξης της τοπικής απασχόλησης και προώθηση καλύτερης διακυβέρνησης http://ec.europa.eu/employment_social/local_employment/project_idele_en.htm

[8] ΕΕ L 197 της 5.8.2003, σ.13.

[9] ΕΕ L 205 της 6.8.2005, σ. 21.

[10] http://ec.europa.eu/employment_social/employment_strategy/peer_en.htm

[11] MISEP (Σύστημα αμοιβαίας πληροφόρησης για τις πολιτικές απασχόλησης στην Ευρώπη), δίκτυο υπαλλήλων των υπουργείων που είναι αρμόδια για την αγορά εργασίας και των δημόσιων υπηρεσιών απασχόλησης (2 μέλη ανά χώρα του ΕΟΧ)

[12] Πληροφορίες για ολοκληρωμένα σχέδια, συμπεριλαμβανομένων των τελικών εκθέσεων μελέτης βρίσκονται στον ακόλουθο ιστοχώρο: http://ec.europa.eu/employment_social/incentive_measures/activities_en.htm

[13] SEC(2008)…

[14] Προέκταση του σχεδίου αυτού με τη μορφή μελέτης ξεκίνησαν από κοινού η Επιτροπή και ο ΟΟΣΑ το 2005

[15] Στην Επιτροπή, πρόσθετο αναλυτικό έργο πραγματοποιήθηκε από τη ΓΔ ECFIN και δημοσιεύθηκε στην «EU Economy Annual Review» (ετήσια επιθεώρηση οικονομίας της ΕΕ) και στην «European Economy, Economic Papers» (Ευρωπαϊκή Οικονομία, Οικονομικές εργασίες).

[16] http://europa.eu.int/comm/employment_social/employment_analysis/observatory_en.htm

[17] SYSDEM (Κοινοτικό σύστημα τεκμηρίωσης σχετικά με την απασχόληση), δίκτυο ανεξάρτητων εμπειρογνωμόνων της αγοράς εργασίας (1 μέλος ανά χώρα του ΕΟΧ).

[18] http://ec.europa.eu/employment_social/employment_strategy/pub_empl_services_en.htm και http://ec.europa.eu/employment_social/incentive_measures/activities_en.htm

[19] http://www.oecd.org/department/0,2688,en_2649_34417_1_1_1_1_1,00.html